**УГОВОР О ЈАВНОЈ НАБАВЦИ РАДОВА**

**Радови на инвестиционом одржавању крова објекта школе**

**Закључен између уговорних страна:**

**Музичка школа „Петар Кранчевић”, Житни трг 28, 22000 Сремска Митровица,** матичниброј: 08015830, ПИБ: 100516370, коју заступа директор Бојан Јовановић, у даљем тексту Наручилац.

**и**

**Пун назив испоручиоца "BMC Connect"**,из Новог Сада, ул. Бул. ослобођења бр.30А, матични број 21135046, ПИБ 109161699, рачун бр. 250-2030001905770-05 код пословне банке "Еуробанк" Србија, кога заступа Бранислав Марјановић, у даљем тексту Извођач.

**Основ уговора:**

**Број и датум одлуке о додели уговора:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Понуда изабраног понуђача број: 27-2020** од 7.5.2020.

**Члан 1.**

Предмет Уговора су радови на инвестиционом одржавању крова објекта школе**,** који је ближе одређен усвојеном понудом Извођача број 27-2020 од 7.5.2020. године, датом у поступку јавне набавке мале вредности радова бр. 2/20 која чини саставни део овог уговора заједно са предмером и предрачуном радова.

Ради извршења радова који су предмет овог уговора, Извођач се обавезује да обезбеди радну снагу, материјал и опрему, изврши радове, као и све друге активности неопходнe за потпуно извршење радова који су предмет овог уговора.

**Члан 2.**

Уговорне стране утврђују да цена за извођење радова из члана 1. Уговора износи укупно 1.283.798,50 динара, без ПДВ-а, односно 1.540.558.20 динара са ПДВ-ом, а добијена је на основу јединичних цена из понуде Извођача бр. 27-2020 од 7.5.2020. године.

Уговорена цена је фиксна по јединици мере и не може се мењати услед повећања цене елемената на основу којих је одређена.

Осим вредности рада, добара и услуга неопходних за извршење уговора, цена обухвата и трошкове организације градилишта, осигурања и све остале зависне трошкове Извођача.

**Члан 3.**

Уговорне стране су сагласне да се плаћање по овом уговору изврши у року од највише 45 (четрдесетпет) дана од дана пријема привремене или окончане ситуације коју Извођач испоставља Наручиоцу и потписивања записника о примопредаји радова, на основу изведених количина уговорених радова и уговорених цена. Укупна вредност привремених ситуација не може да буде већа од 90% вредности укупно уговорених радова.

Извођач је сагласан да окончану ситуацију може испоставити Наручиоцу тек по извршеном квалитативном пријему и извршеној примопредаји и коначном обрачуну изведених радова и сачињавања записника о примопредаји и коначном обрачуну изведених радова.

Кoмплетну документацију неопходну за оверу окончане ситуације: листове грађевинске књиге, одговарајуће атесте за уграђени материјал и набавку опреме и другу документацију Извођач доставља надзорном органу кога именује Наручилац и који ту документацију чува дo примопредаје и коначног обрачуна, у супротном се неће извршити плаћање тих позиција, што Извођач признаје без права приговора.

**Члан 4.**

Извођач се обавезује да радове који су предмет овог уговора изведе у року од 20 календарских дана (рок не може бити дужи од 20 календарских дана), од дана увођења у посао.

Извођач се обавезује да све вишкове са укљученим мањковима радова по члану 7. овог уговора и непредвиђене радове по члану 8. овог уговора, изведе у року који ће бити дефинисан анексом уговора који ће имати за предмет вишкове и мањкове уговора, односно анексом уговора који ће имати за предмет непредвиђене радове.

Датум увођења у посао и стручни надзор уписују се у грађевински дневник, а сматраће се да је увођење у посао извршено даном кумулативног стицања следећих услова:

* да је Извођач доставио средство обезбеђења за добро извршење посла – бланко споствену меницу на износ од 10% од вредности уговора без ПДВ и са роком важења 30 (тридесет) дана дужим од истека рока за извршење уговорене обавезе.
* да је Наручилац обезбедио Извођачу несметан прилаз објекту.

Уколико Извођач не приступи извођењу радова ни трећeг дана од кумулативног стицања горе наведених услова, сматраће се да је трећeг дана уведен у посао.

Пријем радова извршиће одговорно лице Наручиоца.

Утврђени рокови су фиксни и не могу се мењати без сагласности Наручиоца.

**Члан 5.**

Рок за извођење радова се продужава на захтев Извођача:

- у случају прекида радова који траје дуже од 2 дана, а није изазван кривицом Извођача,

- у случају дејства више силе,

- у случају прекида рада изазваног актом надлежног органа, за који није одговоран Извођач.

- за непредвиђене радове, за период колико ће њихово извођење утицати на застој у редоследу извођења већ уговорених радова, а највише за време трајања поступка уговарања и време извођења непредвиђених радова (почев од датума упућивања захтева за мишљење Управи за јавне набавке, преко процедуре за закључење анекса, до истека рока за извођење непредвиђених радова) уколико је захтев за уговарање непредвиђених радова поднет у року.

Захтев за продужење рока извођења радова који су предмет овог уговора,у писаној форми, уз сагласност надзорног органа кога именује Наручилац, Извођач подноси Наручиоцу у року од два дана од сазнања за околност, а најкасније 10 дана пре истека коначног рока за завршетак радова.

Уговорени рок је продужен када уговорне стране у форми Анекса овог уговора о томе постигну писани споразум.

У случају да Извођач не испуњава предвиђену динамику, обавезан је да уведе у рад више извршилаца, без права на захтевање повећаних трошкова или посебне накнаде.

Ако Извођач падне у доцњу са извођењем радова, нема право на продужење уговореног рока због околности које су настале у време доцње.

**Члан 6.**

Уколико Извођач не заврши радове који су предмет овог уговора у уговореном року, дужан је да плати Наручиоцу уговорну казну у висини 0,2 % од укупно уговорене вредности за сваки дан закашњења, с тим што укупан износ казне не може бити већи од 5% од вредности укупно уговорених радова.

Наплату уговорне казне Наручилац ће извршити, без претходног пристанка Извођача, умањењем износа наведеног у окончаној ситуацији.

Ако Наручилац, због закашњења у извођењу или предаји изведених радова, као и неиспуњења обавеза Извођача из Уговора, претрпи штету која је већа од износа уговорне казне, може захтевати накнаду штете, односно поред уговорне казне и разлику до пуног износа претрпљене штете. Постојање и износ штете Наручилац мора да докаже.

**Члан 7.**

Извођач се обавезује да радове који су предмет овог уговора изведе у складу са важећим прописима, техничким прописима, техничком документацијом и овим уговором.

Извођач се обавезује:

- да пре почетка радова Наручиоцу достави решење о именовању одговорног извођача радова.

- да о свом трошку обезбеди градилишне прикључке потребне за извођење радова (струју и воду).

- да испуни све уговорене обавезе стручно, квалитетно, према важећим стандардима за ту врсту посла и у уговореном року.

- да обезбеди довољну радну снагу на градилишту и благовремену испоруку уговореног материјала и опреме потребну за извођење уговором преузетих радова;

- да уведе у рад више смена, продужи смену или уведе у рад више извршилаца, без права на повећање трошкова или посебне накнаде за то уколико не испуњава предвиђену динамику;

- да обезбеди безбедност свих лица на градилишту, као и одговарајуће обезбеђење складишта својих материјала и слично, тако да се Наручилац ослобађа свих одговорности према државним органима, што се тиче безбедности, прописа о заштити животне средине, и радно-правних прописа за време укупног трајања извођења радова до предаје радова Наручиоцу;

- да се строго придржава мера безбедноси и заштите на раду;

- да уредно води све књиге предвиђене законом и другим прописима Републике Србије, који регулишу ову област;

- да Одговорни извођач заједно са стручним надзором сачини Записник о затеченом стању постојећег објекта, парцеле и околног терена са фото документацијом у најмање три примерка и један примерак достави Наручиоцу;

- да у току извођења радова, на градилишту поред Одговорног извођача обезбеди обавезно присуство инжењера - одговорних извођача радова за време извођења радова из њихове стручнe надлежности;

- да пре уградње материјала и опреме обезбеди атесте, сертификате и другу документацију којом се доказује њихов идентитет и да исте преда стручном надзору на сагласност за уградњу, уз претходну проверу усаглашености са пројектном и уговорном документацијом;

- да отклони сву штету коју учини за време извођења радова на објекту и суседним објектима;

- да обезбеђује сигурност објекта, лица која се налазе на градилишту и околине (суседних објеката и саобраћајница),

- да у току извођења радова одржава градилиште и редовно уклања сав отпадни материјал;

- да поступи по свим основаним примедбама и захтевима Наручиоца датим на основу извршеног надзора и да у том циљу, у зависности од конкретне ситуације, о свом трошку, изврши поправку или рушење или поновно извођење радова, замену набављеног или уграђеног материјалаили убрзања извођења радова када је запао у доцњу у погледу уговорених рокова извођења радова;

- да по завршеним радовима одмах обавести Наручиоца да је завршио радове и да је спреман за њихов пријем;

- да гарантује квалитет изведених радова и употребљеног материјала, с тим да отклањању недостатка у гарантном року за изведене радове Извођач мора да приступи у року од 5 дана по пријему писаног позива од стране Наручиоца

* да учествује у примопредаји објекта;

- да отклони све недостатке по записнику Комисије за примопредају у задатим роковима;

- да на погодан начин обезбеди и чува изведене радове, опрему и материјал од пропадања, оштећења, одношења или уништења све до примопредаје објекта;

- да изради пројекат изведеног објекта у електронској форми и у три примерка у папирној форми и да га, са Изјавом одговорних извођача радова и вршилаца стручног надзора датом под кривичном и материјалном одговорношћу, да је пројекат изведеног објекта идентичан изведеном стању, достави Наручиоцу на потписивање и оверу;

- да учествује у коначном обрачуну изведених радова;

-да по завршетку свих радова околни терен доведе у првобитно стање;

- да изврши и остале активности прописане Законом о планирању и изградњи и осталим позитивним прописима.

Уколико се током извођења уговорених радова појави потреба за извођењем вишкова радова, Извођач је дужан да писано обавести стручни надзор наручиоца и самог наручиоца о потреби за извођењем вишкова радова.

Извођач је обавезан да, достави Наручиоцу, преко надзорног органа, преглед вишкова и мањкова радова са количинама и уговореним јединичним ценама.

Надзорни орган је у обавези да провери основаност истог, описе позиција и количине и достави мишљење са детаљним образложењем Наручиоцу на усвајање, најкасније у року од 5 дана од дана пријема.

По прихватању прегледа вишкова и мањкова радова од стране Наручиоца, са Извођачем ће се закључити анекс уговора. У наведеном случају, Наручилац је дужан да донесе Одлуку о измени уговора коју је дужан да у року од 3 (три) дана од дана доношења објави на Порталу јавних набавки, а Извештај достави Управи за јавне набавке и Државној ревизорској институцији.

Јединичне цене за све позиције из предмера и предрачуна радова из усвојене понуде Извођача за које се утврди постојање вишкова радова остају фиксне и непроменљиве.

Извођење вишка радова неће утицати на продужетак рока завршетка радова.

**Члан 8.**

Извођач је обавезан да одмах по уоченој потреби за извођењем непредвиђених радова, а пре извођења истих, достави Наручиоцу, преко надзорног органа, захтев за извођење непредвиђених радова са предмером и предрачуном, који мора да садржи:

- предмер и предрачун неуговорених непредвиђених радова са раздвојеним јединичним ценама за материјал и рад, оверен од стране надзорног органа;

- детаљне анализе цена за неуговорене позиције радова, урађене у складу са «Нормативима и стандардима рада у грађевинарству» - (издавач: «Грађевинска књига»).

Анализе цена непредвиђених радова из допунских понуда раде се на основу следећих елемената:

а) обрачун трошкова рада на бази вредности бруто норма часа утврђеног на бази просечне зараде по запосленом у Републици Србији у области грађевинарства за квартал који претходи периоду израде понуде за неуговорене радове, на основу званично објављених података Републичког завода за статистику (последњи објављени). Евентуални додатни корективни елементи који би могли да утичу на повећење вредности бруто норма часа, неће бити узети у обзир приликом утврђивања његове вредности;

б) обрачун трошкова материјала на бази просечних тржишних цена материјала, опреме, енергената и др. у периоду израде понуде за неуговорене радоНадзорни орган проверава основаност потребе за извођењем непредвиђених радова, врши контролу предмера и предрачуна непредвиђених радова, описа позиција и количина и своје мишљење, односно детаљно образложење, доставља Наручиоцу, најкасније у року од 10 дана од дана пријема, ради покретања процедуре за уговарање непредвиђених радова по члану 36. Закона о јавним набавкама. Наручилац ће покренути процедуру уговарања непредвиђених радова након добијеног позитивног мишљења Управе за јавне набавке о основаности примене преговарачког поступка.

У поступку јавне набавке за уговарање додатних (непредвиђених) радова, Извођач је обавезан да достави у року из позива за подношење понуде, понуду за додатне радове (непредвиђене радове).

Након усвајања понуде за додатне (непредвиђене) радове од стране Наручиоца и закључивања Анекса, Извођач се обавезује да у року од 10 дана од потписивања Анекса, преда Наручиоцу **бланко сопствену меницу** за добро извршење посла, у износу од 10% без ПДВ-а од вредности радова који се уговарају анексом из претходног става уговора, са роком важности минимум 60 дана дуже од уговореног рока.

Испуњењем услова из претходног става, Извођач стиче услов да започне извођење уговорених непредвиђених радова, као и право на наплату истих, након што их изведе.

Надзорни орган није овлашћен да, без писaне сагласности Наручиоца, одлучује у име Наручиоца о цени, роковима, измени материјала који се уграђује и обиму неуговорених - непревиђених радова.

Наручилац ће, по добијању обавештења од стране Извођача и надзорног органа, приступити уговарању наведених радова, у складу са ставовима 2., 3., 4. и 5. овог члана уговора, а након добијеног позитивног мишљења Управе за јавне набавке о основаности примене преговарачког поступка.

**Члан 9.**

Наручилац се обавезује да Извођачу плати уговорену цену под условима и на начин одређен чланом 3. овог уговора и да од Извођача, по завршетку радова, прими наведене радове.

**Члан 10.**

Извођач се обавезује да приликом закључења овог уговора преда Наручиоцу средство обезбеђења за добро извршење посла – бланко сопствену меницу на износ од 10% од вредности уговора без ПДВ и са роком важења 30 (тридесет) дана дужим од истека рока за извршење уговорене обавезе, која мора бити безусловна и платива на први позив, а у корист Наручиоца.

У случају наступања услова за продужење рока завршетка радова, Извођач је у обавези да продужи важење средства обезбеђења.

**Члан 11.**

Гарантни рок за изведене радове износи 24 месеца, рачунајући од дана примопредаје радова. За уграђене материјале и опрему важи гарантни рок у складу са условима произвођача, који тече од дана извршене примопредаје радова Наручиоцу.

Извођач је обавезан да, на дан извршене примопредаје радова који су предмет овог уговора, записнички преда Наручиоцу све гарантне листове за уграђене материјале.

Извођач се обавезује да приликом примопредаје радова преда Наручиоцу средство финансијског обезбеђења за отклањање недостатака у гарантном рокуи то бланко меницу са меничним овлашћењем на износ 5% укупне вредности уговора без ПДВ-а и да иста има важност трајања 30 (тридесет) дана дужи од дана истека гарантног рока.

**Члан 12.**

Извођач је дужан да у току гарантног рока, на први писани позив Наручиоца, отклони о свом трошку све недостатке који се односе на уговорени квалитет изведених радова, уграђених материјала и опреме, а који нису настали неправилном употребом, као и сва оштећења проузрокована овим недостацима.

Ако Извођач не приступи извршењу своје обавезе из претходног става у року од 5 дана по пријему писаног позива од стране Наручиоца, Наручилац је овлашћен да за отклањање недостатака ангажује друго правно или физичко лице, на терет Извођача.

**Члан 13.**

За укупан уграђени материјал и уграђену опрему Извођач мора да има сертификате квалитета и атесте који се захтевају по важећим прописима

Извођач је дужан да после извршене набавке материјала и уградне опреме, а пре уградње и постављања исте, Наручиоца благовремено обавести о потреби увида и контроле материјала и уградне опреме у погледу испуњености стандарда прописаних важећим правилницима и позитивном законском регулативом.

Уколико Наручилац утврди да уграђени материјал или опрема не одговарају стандардима и техничким прописима, он их одбија и забрањује њихову употребу. У случају спора меродаван је налаз овлашћене организације за контролу квалитета.

Извођач је дужан да о свом трошку обави одговарајућа испитивања материјала и контролу квалитета опреме. Поред тога, он је одговоран уколико употреби материјал који не одговара квалитету.

У случају да је због употребе неквалитетног материјала угрожена безбедност објекта, Наручилац има право да тражи да Извођач поруши изведене радове и да их о свом трошку поново изведе у складу са техничком документацијом и уговорним одредбама. Уколико Извођач у одређеном року то не учини, Наручилац има право да ангажује другог Извођача искључиво на трошак Извођача по овом уговору.

**Члан 14.**

Извођач у потпуности одговара Наручиоцу за извршење уговорених обавеза, те и за радове изведене од стране подизвођача или осталих чланова групе понуђача, као да их је сам извео.

**Члан 15.**

Извођач може уз сагласност надзорног органа и одговорног лица Наручиоца извести хитне непредвиђене радове, уколико је њихово извођење нужно за стабилност објекта или за спречавање штете, а изазвани су променом тла, појавом воде или другим ванредним и неочекиваним догађајима, који се нису могли предвитети у току израде пројектне документације.

Извођач и стручни надзор су дужни да истог дана када наступе околности из става 1. овог члана, о томе обавесте Наручиоца.

Извођач има право на правичну накнаду за хитне непредвиђене радове, у складу са Законом о јавним набавкама.

**Члан 16.**

Извођач о завршетку радова који су предмет овог уговора обавештава Наручиоца и надзорног органа кога именује Наручилац, а дан завршетка радова уписује се у грађевински дневник.

Примопредаја радова се врши комисијски најкасније у року од 15 дана од завршетка радова.

Комисију за примопредају радова чине представник Наручиоца и један представник Извођача, уз учешће надзорног органа.

Комисија сачињава записник о примопредаји радова, који потписују сви учесници у примопредаји радова.

Уколико од стране Комисије буду констатовани недостаци, чије отклањање није било нужно у поступку техничког прегледа, Комисија сачињава рекламациони записник у којем се наводе недостаци на изведеним радовима као и рок у којем је Извођач радова дужан да отклони наведене недостатке. Уколико Извођач радова не отклони недостатке наведене у рекламационом записнику у остављеном року, Наручилац ће отклонити недостатке о трошку Извођача, ангажовањем трећих лица.

Извођач је дужан да приликом примопредаје радова преда Наручиоцу, пре техничког прегледа, попуњене одговарајуће табеле свих уграђених материјала у 3 (три) извода са приложеним атестима у два примерка.

**Члан 17.**

Коначна количина и вредност радова по овом уговору утврђује се на бази стварно изведених радова оверених у грађевинској књизи од стране надзорног органа кога именује Наручилац и усвојених јединичних цена из понуде које су фиксне и непроменљиве.

Уз Записник о примопредаји радова, сачињава се и Коначни обрачун вредности изведених радова, који врши Комисија састављена од представника Наручиоца и Извођача, уз учешће надзорног органа, а који потписују сви учесници у изради коначног обрачуна.

**Члан 18.**

Наручилац има право на једнострани раскид Уговора у следећим случајевима:

* ако Извођач у року од 15 дана од дана закључења уговора не достави средство обезбеђења за добро извршење посла;
* уколико Извођач касни са извођењем радова дуже од 15 календарских дана, а о узроцима не обавести Наручиоца, као и ако Извођач не изводи радове у складу са пројектно-техничком документацијом или из неоправданих разлога прекине са извођењем радова;
* уколико извршени радови не одговарају прописима или стандардима за ту врсту посла и квалитету наведеном у понуди Извођача, а Извођач није поступио по примедбама одговорног лица у примереном року у складу са Законом о планирању и изградњи;
* у случају недостатка средстава за његову реализацију, без икаквих правних последица по Наручиоца.

**Члан 19.**

У случају једностраног раскида уговора Наручилац има право да за радове који су предмет овог уговора ангажује другог извођача и активира средство обезбеђења за добро извршење посла. Извођач је у наведеном случају обавезан да надокнади Наручиоцу штету, која представља разлику између цене предметних радова по овом уговору и цене радова новог извођача за те радове.

Уговор се раскида изјавом у писаној форми која се доставља другој уговорној страни и са отказним роком од 15 дана од дана достављања изјаве. Изјава мора да садржи основ за раскид уговора.

У случају раскида уговора, Извођач је дужан да изведене радове обезбеди од пропадања, да Наручиоцу преда пројекат изведеног стања, као и записник комисије о стварно изведеним радовима до дана раскида уговора. Трошкове сноси уговорна страна која је одговорна за раскид уговор.

**Члан 20.**

За све што овим уговором није посебно утврђено примењују се одредбе Закона о облигационим односима, Закона о планирању и изградњи објеката, као и одредбе Посебних узанси о грађењу, као и других позитивних законских прописа из ове области.

**Члан 21.**

Све евентуалне спорове уговорне стране ће решавати споразумно.

Уколико до споразума не дође, спор ће решавати надлежни суд.

**Члан 22.**

Овај уговор ступа на снагу даном потписивања свих уговорних страна.

**Члан 23.**

Овај уговор је сачињен у шест једнаких примерака, по три за сваку уговорну страну.

**У Г О В О Р Н Е С Т Р А Н Е :**

**НАРУЧИЛАЦ**  **ИЗВОЂАЧ РАДОВА**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **М.П.**

(потпис и печат) \_\_\_\_\_\_\_\_\_\_\_\_\_\_\_\_\_\_\_\_\_\_\_\_

**М.П.**  (потпис овл. лица)